EFF: ‘Niks onwettig aan Pta-grondgrype nie’Foto: Daniëlla van Heerden/eNuus Die EFF het Woensdag gesê daar is niks onwettig aan die grondgrype by Nellmapius, oos van Pretoria, nie. “Daar is niks fout daarmee nie. Indien die regering sloer om grond aan mense toe te ken, moet hulle dit beset,” het Floyd Shivambu, EFF-hoofsweep, aan verslaggewers by die parlement gesê. Julius Malema, leier van die EFF, was nie vir kommentaar beskikbaar nie. Jabu Mabona, hoofsweep van die Tshwane-metroraad, het intussen gesê dat Precious Marole, die wyksraadslid in Nellmapius, se huis geplunder is. Hy het gesê inwoners het die huis se vensters en deur gebreek en verskeie items gesteel. Die polisie kon nie onmiddellik die voorval bevestig nie. Die Tshwane-metropolisie het vroeër Woensdag met rubberkoeëls op inwoners van Nellmapius losgebrand nadat hulle plakkershutte in ŉ oop stuk veld wou oprig. Die skare het metropolisielede met klippe bestook waarna die metropolisielede met rubberkoeëls op hulle losgebrand het. Die klipgooiers het na die nabygeleë informele nedersetting gehardloop en die metropolisie het hulle in ŉ Njala-pantservoertuig agternagesit. Die Ou Bronkhorstspruit-pad is vroeër met klippe en takke versper en daar is ook motorbande aan die brand gesteek. Vusi Msiza, woordvoerder van die EFF se Nellmapius-tak, het vroeër gesê die grondbesetting het Sondag begin. “Ons het mense hier op die stuk grond aangetref waar hulle besig was om plakkershutte te bou. Ons het besluit om hulle te ondersteun, aangesien ons almal hierdeur geraak word.” Hy het gesê mense is moeg daarvoor om vir HOP-huise te wag en dat hulle grond soek waar hulle hul eie huise kan bou. Dumisa Ntuli, woordvoerder van die ANC in Gauteng, het gesê die spesifieke stuk grond is geoormerk vir laekostebehuising. Mbuyiseni Ndlozi, die EFF se nasionale woordvoerder, het vroeër gesê die party ondersteun grondonteiening maar wou nie spesifiek kommentaar lewer die gebeure in Nellmapius nie.